CELEX: 32017R0953
Language: el
Date: 2017-06-06 00:00:00
Title: Εκτελεστικός κανονισμός (ΕΕ) 2017/953 της Επιτροπής, της 6ης Ιουνίου 2017, για τον καθορισμό εκτελεστικών τεχνικών προτύπων όσον αφορά τη μορφή και τον χρόνο των αναφορών θέσης από επιχειρήσεις επενδύσεων και διαχειριστές αγοράς των τόπων διαπραγμάτευσης σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων (Κείμενο που παρουσιάζει ενδιαφέρον για τον ΕΟΧ )

7.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 144/12
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/953 ΤΗΣ ΕΠΙΤΡΟΠΉΣ
   της 6ης Ιουνίου 2017
   για τον καθορισμό εκτελεστικών τεχνικών προτύπων όσον αφορά τη μορφή και τον χρόνο των αναφορών θέσης από επιχειρήσεις επενδύσεων και διαχειριστές αγοράς των τόπων διαπραγμάτευσης σύμφωνα με την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου για τις αγορές χρηματοπιστωτικών μέσων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (1), και ιδίως το άρθρο 58 παράγραφος 7,
   Εκτιμώντας τα ακόλουθα:
   
               (1)
            
            
               Προκειμένου να αυξηθεί η διαφάνεια των αγορών παραγώγων επί εμπορευμάτων, καθώς και δικαιωμάτων εκπομπής και παραγώγων επί των δικαιωμάτων αυτών, οι διαχειριστές αγοράς και οι επιχειρήσεις επενδύσεων που διαχειρίζονται τόπο διαπραγμάτευσης όπου αποτελούν αντικείμενο διαπραγμάτευσης τα εν λόγω χρηματοπιστωτικά μέσα, θα πρέπει να δημοσιεύουν εβδομαδιαία έκθεση όπου να εμφαίνεται ο συνολικός αριθμός των προσώπων που κατέχουν τη σύμβαση και το σύνολο ανοικτών θέσεων για κάθε παράγωγο επί εμπορευμάτων, δικαίωμα εκπομπής ή παράγωγό του που υπερβαίνει τα ελάχιστα όρια τα οποία ορίζονται στον κατ' εξουσιοδότηση κανονισμό (ΕΕ) 2017/591 της Επιτροπής (2) όσον αφορά ρυθμιστικά τεχνικά πρότυπα για την εφαρμογή ορίων θέσεων σε παράγωγα επί εμπορευμάτων και κοινοποιούν την έκθεση αυτή στην Ευρωπαϊκή Αρχή Κινητών Αξιών και Αγορών (ΕΑΚΑΑ).
            
         
               (2)
            
            
               Η έγκαιρη υποβολή των εκθέσεων, που έχουν προηγουμένως δημοσιευθεί από τους αντίστοιχους τόπους διαπραγμάτευσης, εντός σαφούς και κοινής προθεσμίας διευκολύνει την εβδομαδιαία κεντρική δημοσίευση από την ΕΑΚΑΑ των εν λόγω εκθέσεων από ολόκληρη την Ένωση.
            
         
               (3)
            
            
               Για λόγους συνέπειας και προκειμένου να διασφαλιστεί η ομαλή λειτουργία των χρηματοπιστωτικών αγορών, είναι αναγκαίο οι διατάξεις που προβλέπονται στον παρόντα κανονισμό και εκείνες που προβλέπονται στην οδηγία 65/2014/ΕΕ να εφαρμόζονται από την ίδια ημερομηνία.
            
         
               (4)
            
            
               Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η ΕΑΚΑΑ στην Επιτροπή.
            
         
               (5)
            
            
               Η ΕΑΚΑΑ διεξήγαγε ανοικτές δημόσιες διαβουλεύσεις σχετικά με τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και οφέλη και ζήτησε τη γνώμη της ομάδας συμφεροντούχων κινητών αξιών και αγορών, που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Προθεσμίες υποβολής αναφοράς
   Οι διαχειριστές αγοράς και οι επιχειρήσεις επενδύσεων που αναφέρονται στο άρθρο 58 παράγραφος 1 της οδηγίας 2014/65/ΕΕ αποστέλλουν στην ΕΑΚΑΑ την εβδομαδιαία έκθεση που αναφέρεται στο στοιχείο α) του εν λόγω άρθρου όσον αφορά τις συνολικές θέσεις που κατέχονται κατά το πέρας των εργασιών κάθε εβδομάδας, το αργότερο έως την Τετάρτη 17.30 (ώρα Κεντρικής Ευρώπης) της επόμενης εβδομάδας.
   Όταν είτε η Δευτέρα, είτε η Τρίτη, είτε η Τετάρτη της εβδομάδας κατά την οποία πρέπει να υποβληθεί η έκθεση αυτή δεν είναι εργάσιμη ημέρα για τον διαχειριστή αγοράς ή την επιχείρηση επενδύσεων που αναφέρεται στο πρώτο εδάφιο, ο εν λόγω διαχειριστής αγοράς ή επιχείρηση επενδύσεων υποβάλλει την έκθεση το συντομότερο δυνατόν, και το αργότερο έως την Πέμπτη 17.30 (ώρα Κεντρικής Ευρώπης) της εβδομάδας αυτής.
   Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Ιανουαρίου 2018.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Ιουνίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 349).
   
      (2)  Κατ' εξουσιοδότηση κανονισμός (ΕΕ) 2017/591 της Επιτροπής, της 1ης Δεκεμβρίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την εφαρμογή ορίων θέσεων σε παράγωγα επί εμπορευμάτων (ΕΕ L 87 της 31.3.2017, σ. 479).
   
      (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).